Správa zo zahraničnej pracovnej cesty
1.	Účastníci ZPC:

Titul, meno a priezvisko:	Daniela Lehocká	
Pracovisko:	Ministerstvo školstva, vedy, výskumu a športu SR, Stromová 1, 813 30 Bratislava	
Pracovné zaradenie:	hlavný štátny radca	
Znalosť jazykov:	Aj	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	14. – 15. 3. 2016 	
Prijímajúca organizácia:	Európska komisia	
Účel cesty:	účasť na pravidelnom zasadnutí Výboru Erasmus+ 	
Spôsob financovania:	cestovné náklady refunduje EK, ostatné náklady hradí MŠVVaŠ SR	
3.	Rámcový program pobytu:
 14. 3. 2016
 
 15. 3. 2016
 	Odchod z Bratislavy do Viedne, popoludní prílet z Viedne do Bruselu, ubytovanie, štúdium materiálov, príprava na rokovanie výboru; 
Celodenná účasť na zasadnutí Výboru Erasmus+, večer odlet z Bruselu do Viedne, v noci príchod do Bratislavy.	
4.	Stručný priebeh rokovaní

Dňa 15. 3. 2016 sa konalo pravidelné zasadnutie Výboru programu Erasmus+ (prvé v roku 2016). Rokovanie Výboru Erasmus+ viedla jeho predsedníčka Chiara Gariazzo, riaditeľka Direktoriátu Modernisation of Education I: Europe 2020, country analysis, Erasmus+ coordination. Dala schváliť program rokovania, ako aj záznamy z predchádzajúcich rokovaní Výboru Erasmus+ z júla a decembra 2015. Oznámila, že ďalšie zasadnutie výboru sa uskutoční pravdepodobne v dňoch 28. – 29. 6. 2016. Viacerí členovia výboru navrhovali do bodu Rôzne doplniť témy týkajúce sa osobitného paušálneho financovania zámorských území, ktoré sú súčasťou krajín účastniacich sa programu Erasmus+, informácie o oslave 20. výročia Európskej dobrovoľníckej služby, osobitej výzvy týkajúcej sa sociálnej inklúzie (v nadväznosti na Parížsku deklaráciu), stavu vývoja štúdie o výdavkoch na riadenie NA, priebežného hodnotenia programu Erasmus+. Niektoré z navrhnutých tém boli následne na základe rozhodnutia predsedníčky výboru uvedené v jednotlivých bodoch rokovania.

Z programu rokovania Výboru Erasmus+:
a)	aktuálny stav vývoja politík na európskej úrovni;
b)	prvá diskusia k pracovnému programu na rok 2017;
c)	príprava 30. výročia Erasmus v roku 2017;
d)	akcie na optimalizáciu IT nástrojov. 

V súvislosti s aktuálnym stavom vývoja politík na európskej úrovni EK stručne uviedla ostatné zmeny, predovšetkým sfunkčnenie 6 pracovných skupín v rámci ET2020 zameraných na školské vzdelávanie, vysokoškolské vzdelávanie, OVP, vzdelávanie dospelých, digitálne zručnosti a podporu občianstva a antidiskriminácie. Úvodné stretnutie týchto skupín sa uskutočnilo v Bruseli 22. februára 2016 a zúčastnili sa na ňom aj sociálni partneri a experti z jednotlivých oblastí. Zástupkyňa EK (DG Empl) uviedla, že v oblasti vzdelávania sa záujem sústreďuje na talent učiacich sa, poskytovanie lepších a relevantnejších zručností vrátane základných zručností. Keďže však cca. 30 % absolventov v Európe má vyššiu kvalifikáciu, ako je potrebná na dané pracovné miesto, je skôr potrebné prispôsobovať vzdelávanie požiadavkám. Bolo uvedené, že v máji 2016 bude na európskej úrovni prijatý súbor dokumentov v rámci Skills Package, pričom prijímanie niektorých dokumentov do neho zaradených prebehne v ďalšom období (nová iniciatíva týkajúca sa nízko kvalifikovaných zamestnancov, revízia EQF, Europas). V rámci Skills Agenda DG EAC spolupracuje s DG Empl v oblasti vysokoškolského vzdelávania a kľúčových kompetencií. Od jesene 2016 pracujú na európskej úrovni dve nové pracovné skupiny zamerané na základný šport a športovú diplomaciu. 

V rámci prvej diskusie k príprave pracovného programu Erasmus+ na rok 2017 EK prezentovala najmä potrebu kontinuity a stability programu. Je potrebné lepšie usporiadať európske priority tak, aby politické priority podporovali všeobecné priority programu. Top prioritou sa stala sociálna inklúzia (odpoveď na Parížsku deklaráciu). Je potrebné zladiť politický rámec a podporiť sociálnu kohéziu a inklúziu. EK predstavila 6 horizontálnych priorít naprieč vzdelávaním, odbornou prípravou a mládežou – dosiahnutie relevantných a vysoko kvalitných kompetencií; sociálna inklúzia; otvorené a inovatívne postupy v digitálnom veku; pedagógovia; transparentnosť a uznávanie zručností a kvalifikácií; udržateľné investovanie, realizácia a efektívnosť. EK sa ďalej venovala prezentovaniu jednotlivých priorít podľa sektorov a špecifických oblastí. V rámci diskusie sa členské štáty vo všeobecnosti vyjadrili, že podporujú hlavný prístup, ktorý EK zvolila, ako aj konzistentnosť a kontinuitu tém. FR žiadalo, aby sa v texte neobjavil odkaz na náboženské menšiny, keďže FR nie je viazaná na žiadne náboženstvo. Pri otázke súkromného investovania do vzdelávania je potrebné dbať na to, aby neprišlo k orientácii vzdelávania podľa toho, kto ho financuje. FR tiež žiadalo v oblasti mládeže spomenúť sociálne podniky pre mládež, ako aj hľadať zdroje a spôsoby rozvoja pre športové podujatia a duálnu kariéru atlétov. Vo všeobecnosti členské štáty privítali návrh priorít, ako aj nárast rozpočtu na rok 2017. Niektoré z nich vyjadrili poľutovanie, že nie sú umožnené priority, ktoré by v oblasti mládeže umožňovali priorizovať tie regióny, z ktorých je podávaných málo prihlášok. SK v diskusii k návrhu WP 2017 nastolila otázku štruktúrovaného prístupu k nástroju „peer learning“, ktorý sa v oblasti práce s mládežou používa stále viac, ale nemá rovnocenné postavenie v porovnaní s inými nástrojmi (napr. expertnými skupinami), ktoré majú jasne stanovený  mandát a určenú  zodpovednosť, sú koordinované a financované EK, kým aktivity peer learning závisia od rozpočtov NA v ich TCA plánoch. Preto SK vyzvalo EK a členské štáty diskutovať o tejto problematike, pričom by uvítalo koordinovanejší prístup zo strany EK, ako aj možnosť financovať aktivity peer learning prostredníctvom programu Erasmus+ bez toho, aby ich realizácia bola príliš závislá na rozpočtoch NA v rámci ich plánov TCA. SK pri otázke sociálnej inklúzie uviedla, že adekvátna pozornosť by sa mala aj rómskej mládeži, pričom by sa mala posilniť spolupráca s Radou Európy. EK v reakcii uviedla, že naprieč sektormi sa snaží o všeobecné zadefinovanie, avšak ako dedičstvo existujú rôzne finančné pravidlá. EK sa snaží o väčšiu harmonizáciu, najmä v OVP. Súkromné financovanie má za úlohu prispieť k vzdelávaniu, pritiahnuť nových zainteresovaných aktérov. Sociálne podniky predstavujú kombináciu podniku s etikou. V otázke regionálnej rovnováhy EK prehodnotí, aké kroky by v roku 2017 prichádzali do úvahy bez toho, aby prišlo k porušeniu základného princípu podporovať kvalitatívne najlepšie projekty. V športe je tiež prístup založený na konzistentnosti a podpore základného športu. Hlavné podujatie spojené s Európskym týždňom športu sa nebude konať v Bruseli, ale na Slovensku. V ďalšom kole diskusie členské štáty uviedli, že zručnosti v OVP by mali byť sprevádzané rozvojom sociálnych hodnôt, pričom by aj v škole mali pedagógovia pracovať s týmito hodnotami. Tiež niektorým chýba jasnejšie prepojenie medzi európskymi prioritami a národnými potrebami najmä vo vzdelávaní dospelých. Vo vysokoškolskom vzdelávaní je potrebné viac preukázať relevantnosť s trhom práce. EK sa vyjadrila k prípadnému využívaniu nástroja OLS pre utečencov. Začiatkom marca 2016 začala EK vyjednávania s poskytovateľom tohto nástroja a koncom júna/začiatkom júla 2016 by mohli byť pripravené pre utečencov certifikáty. EK odhaduje, že by mohlo byť daných do obehu 100 000 certifikátov. EK už o tejto záležitosti začala komunikovať s NA. Na otázku týkajúcu sa vytvárania spoločných metodík v OVP následne EK objasnila, že jej v tejto priorite ide skôr o podporu aktivít, nie o vytváranie nových spoločných metodík, preto EK musí znenie tejto priority preformulovať. Aktivity peer learning sa ukázali ako dobrý nástroj, ktorý vo vzdelávaní funguje koordinovaným spôsobom, v mládeži sa o to EK momentálne snaží. Oblasť práce s Rómami je jedným z cieľov, podobne ako práca s migrantmi vo všeobecnosti. V tejto oblasti EK pokračuje v spolupráci s Radou Európy. V rámci návrhu rozpočtu na rok 2017 EK uviedla, že v priemere pôjde o nárast cca. 14 % (280 MEUR) oproti roku 2016, čo členské štáty vo všeobecnosti privítali, avšak najnižší nárast je paradoxne v oblasti OVP (cca. 10 %) napriek tomu, že OVP je uvádzané ako prioritná oblasť vzdelávania. EK výrazne zvýšila rozpočet pre mobilitné projekty a strategické partnerstvá v školskom vzdelávaní. Tiež sa zvýši rozpočet pre mládež o 22 MEUR a rozpočet pre šport stúpne o 16 %. EK tiež pripomenula, že v polovici marca 2016 bude zverejnená osobitná výzva v objeme 13 MEUR súvisiaca s Parížskou deklaráciou zameraná na podporu sociálnej inklúzie (prioritou sú inkluzívne aspekty v rámci strategických partnerstiev, dôraz na cieľovú skupinu utečencov). Táto výzva bude manažovaná EACEA a bude zameraná na dve témy (prevencia radikalizácie a znevýhodnení vrátane utečencov).

Zástupca EK stručne predstavil zámer EK osláviť 30. výročie programu Erasmus v roku 2017. Pôjde najmä o prezentovanie výsledkov mobility v EÚ, avšak EK má zámer prezentovať v rámci programu aj „+“ (t.j. všetky sektory) a zdôrazniť program Erasmus+ ako inkluzívny nástroj. Výročie plánuje EK prezentovať ako odkaz vo všetkých aktivitách DG EAC. Kľúčovými partnermi v každej krajine budú národné agentúry a je plánované aj zapojenie kľúčových zainteresovaných aktérov, napr. Fóra pre vzdelávanie, odbornú prípravu a mládež, rôznych študentských organizácií a pod. EK plánuje podujatie na európskej úrovni a aj medzisektorové podujatie na národnej úrovni v každom členskom štáte. Prvé stretnutie konzultačnej pracovnej skupiny k príprave výročia bude v apríli 2016 v Bruseli. Od národných autorít EK očakáva podporu a pomoc pri diseminácii. Zatiaľ to EK bližšie nešpecifikovala. V rámci diskusie bola základnou otázka, čo vlastne chce EK oslavovať, keďže budúcoročné výročie sa týka mobilít vysokoškolských študentov a učiteľov, avšak rozhodne nie programu Erasmus+, ktorý funguje od roku 2014. Podľa niektorých členských štátov, ak chceme oslavovať viac ako medzinárodnú spoluprácu vo vysokoškolskom vzdelávaní (čo sú pôvodné mobility Erasmus), nie je možné hovoriť o 30. výročí. Program Erasmus+ je premosťujúcim európskym nástrojom, obsahuje viac elementov, sektorov, bude ťažké špecifikovať uvedené „+“ v programe. V súvislosti s výročím program Erasmus+ priamo nekorešponduje s programom Erasmus, preto nie je jasný odkaz, ktorý chce EK prezentovať. Tiež sa objavila otázka, či, resp. aké bude prepojenie medzi priebežným hodnotením programu Erasmus+ a oslavou tohto výročia. V reakcii na diskusiu EK uviedla, že v tomto momente ešte nie sú objasnené podrobnosti, EK musí konzultovať s národnými agentúrami a ďalšími aktérmi. Dôležité bude pokrytie výročia médiami, komunikácia sa bude diať aj cez „+“, keďže EK plánuje upriamiť pozornosť nielen na mobility. Cieľom by mala byť snaha, aby sa všetky cieľové skupiny vedeli identifikovať so všetkými aspektmi a sektormi programu Erasmus+. EK neplánuje prepojiť priebežné hodnotenie programu Erasmus+ a oslavu 30. výročia Erasmus. 

V nadväznosti na diskusiu o IT nástrojoch, ktorá prebehla na Výbore Erasmus+ v decembri 2015, EK informovala o akciách na optimalizáciu IT nástrojov. EK pracuje na čo najväčšej ústretovosti týchto nástrojov. EK spolupracuje s pracovnou skupinou pre IT. Na ostatnom rokovaní s NA Erasmus v januári 2016 EK vyjadrila svoj zámer dať čo najvyššiu prioritu zlepšovaniu kvality IT nástrojov a IT aktivít viazaných na decentralizované akcie. Predstavitelia EK boli v teréne a navštívili niektoré z krajín, aby zmapovali stav a funkčnosť IT nástrojov. Následne EK vypracovala zoznam IT akcií spätých s používaním IT nástrojov. Tento zoznam akcií obsahuje nasledovné oblasti na zlepšenie: spolupráca s NA, proces hodnotenia projektov, proces manažmentu PIC, ergonomika, akcie na reportovanie, online jazyková podpora, prieskum EÚ – správy účastníkov o mobilite, zjednodušovanie formulárov. V diskusii ČŠ živo k tejto téme diskutovali, EK je otvorená spätnej väzbe z NA. Akčný plán EK sfinalizuje a odprezentuje ho NA koncom marca. EK bude Výbor Erasmus+ informovať o ďalšom pokroku v tejto oblasti. 

Vzhľadom na to, že diskusia k pracovnému programu na rok 2017 sa predĺžila, dokumenty týkajúce sa oslavy 20. výročia Európskej dobrovoľníckej služby a spolupráce EK s NA za ostatné obdobie (závery zo stretnutia s NA, zasadnutia pracovných konzultačných skupín NA, stav štúdie o výdavkoch na riadenie NA, zistenia vyplývajúce z vyhlásení riadiacich subjektov NA za rok 2015, stav veci výročných správ NA za rok 2015 a stav prípravy zmlúv o delegovaní na rok 2016) bol prediskutovaný 15. 3. 2016 až večer. Zástupcovia SR vo Výbore Erasmus+ sa už na týchto bodoch rokovania nezúčastnili z dôvodu nutnosti odchodu na letisko a návratu do SR. 
5.	Odporúčané závery:

1.	Využiť získané informácie na implementáciu programu Erasmus+ na národnej úrovni. 
T: priebežne
Z: SMSEZ

2.	Informovať národné agentúry Erasmus+ v SR o najdôležitejších dokumentoch a výsledkoch rokovania Výboru Erasmus+.
T: ihneď
Z: SMSEZ a SŠSŠM 
6.  Prehľad prinesenej dokumentácie
Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Zasadnutie Výboru Erasmus+ bolo zamerané na predstavenie a prediskutovanie dokumentov EK zameraných na aktívnu realizáciu programu Erasmus+ na európskej úrovni s priamym presahom na národnú úroveň jednotlivých účastníckych krajín programu Erasmus+. Umožnilo výmenu názorov členov výboru k aktuálnym dokumentom týkajúcim sa tohto programu, ktoré predložila Európska komisia. Zároveň bolo príležitosťou na získanie informácií potrebných na realizáciu programu Erasmus+ na národnej úrovni, ako aj informácii o jednotlivých pozíciách účastníckych krajín programu Erasmus+ k dokumentom predloženým EK. Získané informácie budú aktívne využité pri implementácii programu Erasmus+ na národnej úrovni. O dôležitých bodoch rokovania budú  informované Národné agentúry Erasmus+ v SR. Súčasťou rokovania bolo aj prezentovanie stanoviska SR. Rokovanie výboru tiež bolo východiskom na nadchádzajúce rokovanie, stanovilo základné rysy a okruhy pripravovaného pracovného programu na rok 2017, o ktorom sa bude podrobne diskutovať a hlasovať na nadchádzajúcom rokovaní výboru. V tejto súvislosti je potrebná účasť zástupcov MŠVVaŠ SR na ďalšom zasadnutí a ich aktívne zapájanie sa do diskusie.

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Správu vypracovala:     Daniela Lehocká, OEV

Správu schválili:

PhDr. Marek Moška, generálny riaditeľ SMSEZ 

Mgr. Lucia Divičanová, riaditeľka OEV